
«F.R.A.U.» Un espectacle d’Albert Arribas a partir del «Quadern del frau», d’Albert Balasch. Direcció: Albert Arribas Albert Arribas. Direcció de «La gran mentira»: Ferran Dordal i Lalueza. Intèrprets: Mònica Almirall, Jordi Collet, Oriol Genís, Antònia Jaume, Marta Ossó i Albert Prat. Participació especial d’Octavi Rofes i Anna Maria Iglesia. Escenografia i vestuari: Sílvia Delagneau. Disseny il·luminació: Mingo Albir. Espai sonor: Lucas Ariel Vallejos. Vídeo: Jordi Soler. Ajudant direcció: Javi J. Moyano. Producció executiva: Maria G. Rovelló. Festival de Barcelona Grec 2016 i Centaure Produccions. Sala Ovidi Montllor, Mercat de les Flors, Barcelona. Del 22 al 23 de juliol.

Un frau teatral de set hores de durada

Set hores d'espectacle es poden plantejar des de la perspectiva d'un rigor escènic cartesià o des de l'esperit lúdic. Albert Arribas, si atenem també a precedents de muntatges seus com Sala de miralls, se situa en la segona opció, afegint un punt iconoclasta que apunta a l'essència mateixa del teatre i la seva mentida constitutiva.

La nova creació, F.R.A.U, replica estructura de l'anterior, canviant els dietaris de Feliu Formosa pel recull Quadern del frau, d'Albert Balasch, una tempesta de prosa poètica que acaba per xocar contra les fronteres mateixes del llenguatge.

La transformació escènica del text combina, per una banda, tedioses escenes performatives on la companyia prepara la representació; de l'altra, trobem les interpretacions de fragments del Quadern del frau que són d'una densitat quasi lisèrgica, difícils de seguir, amb accions que no sempre juguen a favor del text, com és el cas de la llarga escena on les actrius fingeixen el plor fins a desdibuixar el sentit de tot el que es recita.

Més encertada resulta la intervenció d'Albert Prat, que amb un deix d'impostura sap portar-se al seu terreny la part central del llibre, també l'epíleg que ens recorda el sentit global: "Cantem la ficció perquè és l'única manera de ser veritat. I som frau". Un solemne Oriol Genís afronta la part final entre l'epifania per la mentida revelada i la màgia despullada del llenguatge alliberat per les circumstàncies.

Pinzellada quasi supèrflua la incorporació del fragment en clau documental de Jordi Collet i Ferran Dordal on s'explica la història del grup pop del Maresme, La Suerte Pezmaquina. Per contra, el col·loqui d'anàlisi de l'obra que s'introdueix a mitja representació resulta crucial. Aquí, el director en persona i l'antropòleg convidat, Octavi Rofes, engeguen un harakiri argumentat destinat a ridiculitzar tot el que acabem de veure, inclosa la mateixa conversa entre els dos.

Entre la genialitat i el desvergonyiment, entre la crida a l'acció i el nihilisme, Arribas mimetitza de forma escènica el suïcidi literari del text de Balasch, set hores confessades com "una operació de màrqueting", una provocació en forma de marató escènica que ens recorda que "el teatre sempre està mentint, sempre és un frau".
Manuel Pérez Muñoz, Recomana, 23 juliol 2016

F.R.A.U. ens ha ben defraudat

Programar un espectacle de set hores garanteix certa atenció mediàtica, alguns titulars de premsa i, bàsicament, que un muntatge sigui reduït a la seva durada. F.R.A.U. és molt més que tot això. O no. O tot el contrari. Un manifest escènic d’Albert Arribas, una adaptació de l’obra poètica d’Albert Balasch o una gran presa de pèl. O tot al mateix temps. Vostès decideixin. La qüestió és que F.R.A.U. ha complert el seu objectiu: ens ha ben defraudat.

Frau en alemany significa dona. Això és un fet. Entrem a la sala Ovidi Montllor i elles ja hi són, endreçant, col·locant, netejant. Amb les acreditacions penjades al coll i una faldilla oberta per la part del darrere que ens deixa veure les seves calces. No sabem si són Putzfrauen (dones de la neteja) o V-Frauen (agents mediadores). Potser tot alhora. Assistentes que fan de mèdiums entre el Quadern del Frau d’Albert Balasch i la platea. El públic ha estat prèviament avisat que l’espectacle té una durada de “set hores sense pausa (amb descans inclòs)”. La conya ja comença al programa de mà. El dia de l’estrena, però, alguns espectadors inquiets comencen a entrar i sortir de la sala molt aviat, com si els fes certa il·lusió aquesta inusual llibertat de moviment. ¿La revolta de les bufetes o poca paciència? Alguns ja no tornen. La llum de sala està encesa, cosa que el crític agraeix especialment, així pot prendre les seves notes sense deixar-s’hi la vista.

Les tres dones munten, organitzen, construeixen l’escenari, i Mònica Almirall ens diu “Perdoneu, ¿eh? Si cal ja ho recuperarem”. Apareix Albert Arribas i ens informa que volien posar una parada per vendre fanzines a la sortida, però diu que ens els regala, tu. La poètica de la fotocòpia. La fotocòpia de la poètica. Collages analògics, sopes de lletres i passatemps poètics (“Funeral Ridícul Aberrant Urbà”, “Fiasco Respectable Acòlit Utòpic”, “Fill Refregit Amb Udol”). Les tres faedores es canvien (després parlarem del vestuari, no patiu) i tot és de color de rosa: l’escenografia, els vestits, el cubell i el pal de fregar… Com succeeix tantes vegades, és estèticament més interessant i intel·lectualment més fascinant veure com es mouen coses en escena que moltes obres de teatre. I aquest és el cas. La poètica dels tramoies. Els tramoies de la poètica. Això ho saben molt bé a la Volksbühne de Berlín, on normalment els millors moments dels muntatges de Frank Castorf (curtets, solen durar unes cinc hores) és quan entren els tècnics a fregar l’escenari. Al cap de quaranta-cinc minuts, la seductora veu d’Albert Prat entra en escena: “Bona tarda i benvinguts al Grec”. S’apaguen els llums de sala.

Les tres intèrprets, les tres gràcies, les tres Maries de F.R.A.U. (unsere liebe Frau) són tres bèsties, tres forces de la natura, tres monstres de l’escena. Almirall, Jaume i Ossó (dit així semblen tres generals de l’exèrcit) porten, literalment, el pes del muntatge, treballen com unes burres i sembla que s’ho passin bomba. Comencen atacant A fora, un pròleg, que al llibre editat per Edicions 62 duu una cita molt reveladora de Mercè Rodoreda: “Té, això i això i això. I ara prou”. Seductores, nenes, putes (vull dir múrries), rondallaires, contacontes i cuentistes. Cupletistes de la paraula i ploraneres de professió. “Viuré. Viuré parauletes. Lamentable”. “Sisplau, no signifiqueu”. Melodramàtiques. Dignes. Barroeres. Simplement estupendes. I en un moment donat del muntatge, Albert Arribas fa entrar el Núvol a la història de les arts escèniques d’aquest país. Gràcies, maco.

Els homes de F.R.A.U. corren el perill de quedar eclipsats per les tres actrius i, efectivament, queden una mica en segon pla. I és que aquestes tres fembres són molt fortes. Jordi Collet és qui inaugura la participació masculina al muntatge, al cap de dues hores que s’hagi iniciat, amb la peça La gran mentira, dirigida per Ferran Dordal. La seva intervenció és un afegitó postdramàtic, una conferència teatralitzada entre pòsters de David Bowie, els Smiths i The Clash, on Collet ens parla d’un grup de música dels anys vuitanta anomenat La Suerte Pezmáquina. La peça és una exposició calmada, des de diferents punts de vista, de la història d’un grup del Maresme que va tenir una revelació quan va escoltar el disc Hatful of hollow dels Smiths (1984). Collet parla de la banda i de Margaret Thatcher, Michael Nyman, Kaka de Luxe, Tino Casal, Golpes bajos, Ronald Reagan, Pepi, Luci, Bom y otras chicas del montón. Gran època, fins que va arribar el rock en català, de comarques i uà, uà, uà. Però resulta que La Suerte Pezmáquina cantaven en castellà. I el 1989, quan van editar el seu primer disc, ja van arribar tard. Començava l’època dels dj’s. Collet explica la història del grup des de diferents llocs i punts de vista, a l’extraescena i amb una projecció on una dona rossa que passava pel carrer demostra com la mirada de l’espectador se sent xuclada per una pantalla. Fet que Collet identifica i soluciona.

Albert Prat està com mai l’havíem vist. Divertit, irònic i amb una samarreta del club amb més seguidors de Catalunya: Qatar Airways. Amb el número 10 a l’esquena (“Tots som Albert Prat”) i un escarabat kafkià que no entén de Cucal. La motxilla-coleòpter és una imatge que ens remet a moltes coses, que ara no direm. Prat no és de Barcelona i per això té un bon català i sap dir molt bé un poema. Al moment del col·loqui (senyor Arribas, vostè és un galifardeu), Albert Prat esdevé la imatge de tot actor assegut en una xerrada post-funció: mirada al buit, cansament existencial, certa afectació. El convidat de pedra per excel·lència de les arts escèniques. Explicaria tot l’espectacle però els meus seguidors m’acusen d’aixafar finals (spoiler! spoiler!) i necessitaria molts bits. Arribas demostra, al moment del col·loqui amb Octavi Rofes, que és més trapella del que sembla (“Vull fer una cosa en contra dels festivals i en contra de les companyies joves”). I que si un director recicla els seus espectacles ho ha de reconèixer, com santament fan Las Glorias Cabareteras, i no avergonyir-se’n gens ni mica. Altres directors porten anys fent sempre el mateix espectacle i tots plegats fem veure que no ens n’adonem. El reciclatge escènic és sostenible, intel·lectualment saludable i econòmic en tots els sentits.

Oriol Genís és, no cal dir-ho, un actor que ens agrada faci el que faci. La seva fugaç aparició estel·lar per darrere del col·loqui és un dels millors moments teatrals de la temporada. Com se sol dir, Genís ens podria recitar la guia telefònica i ens seguiria agradant. El cansament mental de servidor de vostès en el moment de glòria genisaire (sis hores després de l’inici de l’espectacle) va fer que les paraules balaschianes de La caça de l’home quedessin gairebé suspeses en l’aire, dins d’un quadre estèticament abassegador creat per la gran Silvia Delagneau (no patiu, ara hi arribem). Per cert: si Genís ens pot explicar el que vulgui que li comprem, i encantats, Mònica Almirall esdevé a F.R.A.U. una actriu capaç de tot, des dels monòlegs més tràgics fins a les accions més patètiques, amb una elegància i un magnetisme de proporcions elefantíaques.

La Delagneau és molt forta. El talent que desprèn aquesta dona per cada porus de la seva feina i de la seva pell ens fa preveure que serà una de les grans, si és que ja no ho és ara, en el terreny de l’escenografia i el vestuari. Tot el que fa té un sentit, una unitat, una coherència i un punt d’ironia deliciosos. La vam descobrir a les produccions d’Indi Gest, i aconsegueix sorprendre’ns cada cop que veiem algun treball seu. Les mantes de feltre són pur Joseph Beuys i els plecs del teló pintat dels germans Salvador diuen més coses que molts dels muntatges que hem vist aquest Grec. El vestuari es mou entre l’Adidas chic, la nit de festa i la roba de treball, i la Delagneau et crea les tres Meninas en un tres i no res. Cada objecte, cada cosa, cada acció que fan sembla sortida de la seva ment privilegiada. No ho dic jo, ho diu el propi Arribas, reconeixent que a Sala de miralls Sílvia Delagneau hauria d’haver constat com a directora i Arribas com a simple coach (que no sofà) d’Oriol Genís. Els entrepans de pa de motlle servits en aquesta conferència particular, en aquesta “festa de l’alta cultura”, diuen moltes més coses del que semblen.
I a més, tot està molt ben il·luminat per Mingo Albir.
Menció especial a Antònia Jaume: allò que fa i diu aquesta dona després de la salutació final no té nom. Volem més Antònia Jaume als nostres escenaris. Necessitem més Antònia Jaume als nostres escenaris.

F.R.A.U. es podrà tornar a veure al Temporada Alta. Jo de vostès no me’l perdria. És, sense cap mena de dubte, el must d’aquesta temporada.

Postdata: Estem desolats. Hem buscat Albert Balasch i Albert Arribas a la base de dades de creatius impulsada per Bibiana Ballbè i no els hem trobat. (sí que hi hem trobat Ferran Dordal i Sílvia Delagneau, que són molt més guais). Exigim a la nostra televisió pública un reportatge sobre els dos Alberts. Necessitem veure una conversa entre el poeta i el director. En patinet, tot baixant la Rambla del Raval i comentant la seva obra. I de no més de quatre minuts, per descomptat. Catalunya ho necessita.
Oriol Puig Taulé, Núvol, 28 juliol 2016

